यहाँ यह उल्लेख करना प्रासंगिक ही है कि नवगीत के उपर्युक्त परिमाणपरक प्रदेय के साथ-साथ उसका प्रवृत्तिपरक प्रदेय भी रेखांकनीय है। जब हम समकालीन कविता के संदर्भ में नवगीत के समग्र आकलन की बात करते हैं तो हमारा मानना यह भी है कि नवगीत मूल्य-संस्थापक कविता है। वर्तमान पीढ़ी को एक मूल्यमूढ़ समाज मिला है। सत्ता के लिए संघर्षरत सभी राजनैतिक दलों के सुनिश्चित आदर्श हैं किन्तु सभी दलों का एक सुनिश्चिचत संयुक्त समझौता भी है। वे इन आदर्शों का, नैतिकताओं का, मूल्यों के क्रियान्वयन का कार्यक्रम तब तक स्थगित रखेंगे, जब तक सत्तासीन न हो जाएँ। इसीलिए मूल्य-संस्थापना किसी भी दल की चिंता नहीं है। इससे बड़ा संकट इन अलम्बरदारों के लिए यह है कि सत्ता की सुरक्षा इन मूल्यों के संरक्षण से सम्भव नहीं। इसीलिए सत्ताधारी वर्ग के लिए ये मूल्य और भी अप्रासंगिक हो जाते हैं। अपराधियों से साँठ-गाँठ ही जब राजनीति का मूल चरित्र बन जाए, तब कविता का काम और भी मुश्किल हो जाता है। हमने इस लेख के आरंभ में कविता की भटकन का भी उल्लेख किया है किन्तु समकालीन कविता एक बड़ा अंश वह भी जिसमें तमाम मूल्य-विरोधी अनैतिकताओं को और तमाम विसंगतियों को उभारा गया है। इसमें संदेह नहीं है कि नवगीत मूल्यहीनता के विरुध किए जा रहे इस संघर्ष में तो अग्रपंक्ति में खड़ा हो कर लड़ ही रहा है, उत्तर-आधुनिक संदर्भों में उभरी उस प्रवृत्ति का भी इसमें विशेष स्थान है, जिसका संबंध हासिए पर डाल दिए गए वर्गों की अस्मिता की लड़ाई से है।